Durant aquests mesos, el col·lectiu educatiu i el sanitari han treballat mesures que permeten l'inici del curs de manera presencial i segura, tot adaptant-se a la situació epidemiològica i als brots que es puguin produir en cada moment i territori.
L'objectiu és preservar l'accés a l'educació i alhora protegir i tenir cura de la salut de tota la població.
No podeu portar el vostre fill o filla a l'escola si:
*Només si apareixen conjuntament amb algun altre símptoma de la llista.
En el cas dels alumnes amb malalties cròniques d'elevada complexitat que puguin augmentar el risc de gravetat en cas de contraure la infecció per SARS-CoV-2, com ara malalties respiratòries greus que necessiten medicació o dispositius de suport respiratori o malalties cardíaques greus, la família o tutor/a i l'equip pediàtric hauran de valorar les implicacions a l'hora de reprendre l'educació presencial.
En cas que no sigui possible, la formació es continuarà fent via no presencial, garantint la continuïtat del curs escolar.
Les entrades i sortides del centre es duran a terme de manera esglaonada i/o utilitzant diferents portals d'accés per tal d'evitar aglomeracions.
Es recomana que la persona encarregada d'acompanyar l'infant a l'escola i de recollir-lo sempre sigui la mateixa.
A cada porta d'entrada hi haurà una persona que confirmi amb la família o l'infant que no ha presentat símptomes compatibles.
En aquest sentit, els centres docents realitzaran un control diari de la temperatura als alumnes.
L'organització en grups de convivència estable permet controlar el risc de transmissió del virus en facilitar la identificació dels contactes estrets per tal d'aïllar-los preventivament.
Són grups estable d'alumnes, amb el seu tutor o tutora, i en el marc dels quals es produeixen la socialització de les persones que els integren.
Altres docents o personal de suport educatiu a l'educació inclusiva també en poden formar part, si la major part de la seva jornada laboral transcorre en aquest grup.
Els grups de convivència estable tindran el mínim contacte possible amb la resta de grups i sempre amb les mesures de protecció recomanades.
Quan es doni coincidència entre infants de grups estables diferents, com ara en el cas del servei d'acollida o les activitats extraescolars, caldrà extremar les mesures de protecció tant dels infants com de les persones que els atenen (distància, mascareta, rentat de mans).
Aquestes activitats es duran a terme a l'aire lliure o, si no és possible, en espais molt ben ventilats, i caldrà diposar d'un bon registre dels infants participants per mantenir la traçabilitat.
L'ús de la mascareta no és obligatori en el cas dels alumnes d'educació infantil (de 0 a 6 anys).
De 1r a 6è de primària (de 6 a 12 anys) i durant les primeres dues setmanes de curs l'ús de mascareta és obligatori, tanbé quan s'estigui amb el grup de convivència dins de l'aula.
Un cop passat aquest període, es revisarà l'obligatorietat a partir dels 6 anys, i es determinarà en funció del territori i estat de la pandèmia.
Pel que fa als alumnes de secundària, batxillerat, formació professional i centres de formació d'adults, així com el personal docent i no docent del centre, l'ús de la mascareta és obligatori, tot i que s'estigui amb el grup de convivència estable.
La mascareta s'haurà de dur posada de casa i en bon estat.
Només es poden manipular amb les mans les gomes (per treure-la i posar-la).
Cada nen haurà de portar una bossa de paper o plàstic per desar-la en cas que sigui necessari.
Es recomana que la mascareta sigui higiènica i, si és possible, que compleixi les normes UNE.
Pot ser casolana, n'hi ha prou que cobreixi bé el nas, la boca i la barbeta, i que estigui neta.
L'escola ha de garantir l'accés a gel hidroalcòholic i/o sabons allà on sigui necessari per fer una higiene de mans freqüent.
Els alumnes s'hauran de rentar els mans:
D'altra banda, es reforçarà la neteja, ventilació i desinfecció dels espais.
A les aules s'ha de garantir la separació mínima d'un metre entre alumnes.
També s'ha de garantir una correcta ventilació (un mínim de 10 minuts 3 vegades al dia), i la neteja i la desinfecció de l'espai, així com de les superfícies d'ús comú i dels estris i els materials.
Sempre que sigui possible, el material ha de ser d'ús individual exclusiu.
En cas que s'hagi de compartir, es recomana que només es faci amb el grup de convivència estable.
Els materials es netejaran i desinfectaran amb procediments adaptats al tipus de material diàriament o quan hi hagi un canvi de grup d'alumnes.
Al pati, s'ha d'estar amb el grup estable de convivència i no es poden compartir ni estris, ni joguines, ni menjar.
En les activitats físiques, els monitors també n'hauran de fer ús, excepte quan estiguin realitzant pràctica esportiva.
Dins dels grups constants durant el transcurs de les activitats l'ús de la mascareta s'ajustarà a les condicions d'ús aplicables en cada moment en el centres educatius corresponents.
Si els símptomes apareixen dins del centre educatiu
Des del centre, si és el vostre fill/a, se us trucarà perquè el/la vingueu a buscar i us hi poseu en contacte, al més aviat possible, amb el vostre CAP.
Si els símptomes són greus, des del centre trucaran al 061 i us avisaran.
Si els símptomes apareixen fora del centre educatiu
Heu de contactar amb el CAP de referència -o CUAP si és fora de l'horari d'aquest-.
Si visiteu un servei mèdic privat la recollida de contactes no es pot fer en el moment de la sospita clínica.
És el professional sanitari qui haurà d'alertar el servei de vigilància epidemiològica territorial de referència quan es constati el resultat positiu.
En qualsevol cas, si hi ha sospita de COVID-19 a l'alumne/a o docent se li fa una prova PCR al més aviat possible.
Què cal fer mentre s'esperen els resultats de la prova?
Fins que s'obtinguin els resultats de la prova, l'alumne/a o docent ha de fer l'aïllament domiciliari.
També han de quedar-se a casa els germans escolars o convivents que treballin en un centre educatiu.
La resta de convivents que no treballin o estudiïn en un centre escolar, no han de fer un aïllament preventiu i poden anar a treballar prenent les mesures adequades.
El grup de convivència estable no ha de fer aïllament preventiu mentre s'estigui a l'espera del resultat de la prova.
Tampoc els familiars amb qui convisquin els membres del grup (inclosos els germans).
Si es produeix un positiu, tots els seus contactes estrets hauran de fer quarantena durant 10 dies i a tots se'ls farà una prova PCR al més aviat possible (vegeu el punt següent).
D'entrada, es consideren contactes estrets d'un cas positiu aquelles persones que formen part d'un grup de convivència estable.
Fora d'aquest grup, caldria que es donés un contacte sense mascareta, durant més de 15 minuts i a menys de dos metres de distància.
Així, per exemple, el professorat o altres professionals que no són els tutors o tutores del grup (i per tant, no pertanyen al grup estable de convivència), no es consideraran contacte estret sempre que s'hagin mantingut les mesures de protecció recomanades.
Els convivents o contactes habituals de persones identificades com a contactes estrets no han de seguir cap mesura especial.
És a dir, els germans o germanes d'alumnes que estiguin fent quarantenes, poden assistir a classe amb normalitat.
Des d'un punt de vista mèdic, els casos que han passat la malaltia en els darrers 6 mesos (amb documentació confirmada) no estarien obligats a dur a terme quarantenes.
Ara bé, cada centre ha de decidir si, per motius pedagògics, aquell alumne o alumna ha de restar fent la quarantena amb la resta del grup o, si bé, és preferible que continuï assistint al centre i s'incorpori a un altre grup de convivènvia estable.
Per evitar que totes les famílies dels contactes estrets hagin de demanar hora per fer la PCR i que els centres d'atenció primària se sobrecarreguin, sempre que sigui possible, una unitat mòbil es desplaçarà a l'escola a fer aquestes proves.
Cal tenir present que, per recollir mostres de PCR als centres educatius, s'utilitzen tècniques de frotis nasal menys molestes que les del frotis nasofaringi, que són més agressives.
El frotis nasal és una tècnica molt senzilla que només requereix posar un bastonet a l'interior de les fosses nasals, a uns 2 cm de l'entrada.
No es recomana que els pares i mares entrin a les escoles per acompanyar els infants quan se'ls fa la prova, perquè trencaria totes les sectoritzacions que s'han fet als centres.
Es tracta d'una prova molt menys dolorosa que posar una vacuna.
Què han de fer els contactes estrets si el cas positiu es confirma durant l'horari escolar?
El grup de convivència estable ha de romandre al centre educatiu fins acabar la jornada lectiva, i es prioritzarà l'organització d'un equip mòbil per fer les PCR al centre educatiu.
El grup estable ha d'acabar la jornada lectiva amb normalitat, sempre mantenint les mesures de seguretat i evitant el contacte amb la resta de grups de convivència estable.
Un cop finalitzada la jornada lectiva, l'alumnat del grup de convivència estable i els altres possibles contactes estrets del cas positiu, han de retornar directament (sense extraescolars) als respectius domicilis per iniciar la quarantena.
Si no s'hagués pogut fer la presa de mostres per part de la unitat mòbil aquell dia, s'indicarà com fer la PCR als alumnes.
Què han de fer els contactes estrets si el cas positiu es confirma fora d'horari escolar?
La resta de membres del grup de convivència estable han d'anar al centre educatiu en la jornada lectiva següent per dos motius principals: organitzar la realització de la PCR i rebre les instruccions necessàries per tal de seguir l'activitat lectiva durant la quarantena.
Si la PCR no es pogués fer al centre educatiu, s'indicarà on es farà.
Abans i després de fer la prova PCR, l'alumnat no pot fer altres activitats fora del centre educatiu.
Els membres del grup estable de convivència podran iniciar la jornada a l'espera de la realització de la prova PCR al centre, sempre mantenint les mesures de seguretat i evitant el contacte amb la resta de grups de convivència estable.
La direcció del centre educatiu ha de comunicar a les famílies dels contactes estrets on es faran les proves PCR i totes les indicacions per fer la quarantena, que ha de començar el mateix cap de setmana.
També ha d'indicar l'hora a la qual l'alumnat ha d'anar al centre educatiu el següent dilluns amb les dues finalitats indicades anteriorment.
No es requereixen fer proves PCR per retornar a l'escola ni tampoc certificats mèdics.
A banda d'aquest espai, teniu a la vostra disposició un canal de Telegram.
Descarregueu-vos l'aplicació (IOS o Android) i busqueu el canal /Salut Escola Professionals.
Periòdicament es faran sessions informatives amb professionals de referència del món sanitari a les quals us podreu apuntar pares i mares, familiars, tutors, docents i qualsevol persona de la comunitat educativa.
Les dates i detalls s'anunciaran a través del canal de Telegram.
Segurament, es faran ajustaments d'aquest procediment durant el curs escolar, per incloure-hi millores i modificacions segons l'evidència científica sobre la COVID-19, que avança cada dia.
I també en funció de la situació epidemiològica.